РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/269-21

25. јун 2021. године

Б е о г р а д

З А П И С Н И К

20. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 24. ЈУНА 2021. ГОДИНЕ

Седница је почела у 10,30 часова.

Седницом је председавала Сандра Божић, председник Одбора.

Седници су присуствовали: мр Јадранка Јовановић, Милош Терзић, Милица Обрадовић, Снежана Пауновић, Розалија Екрес, проф. др Марко Атлагић и Александар Чотрић, чланови Одбора.

Седници су присуствовали: Љубомир Марић (Јован Колунџија), Јелена Михаиловић (Снежана Пауновић), Небојша Бакарец (Иван Тасовац) и Јустина Пупин Кошћал, заменици чланова Одбора.

Седници нису присуствовали: Вук Мирчетић, Наташа Михаиловић Вацић, Лав Григорије Пајкић, Мира Петровић, Милена Поповић и Жељко Томић, као ни њихови заменици.

Поред чланова Одбора седници су присуствовали: Радован Јокић, помоћник министра за савремено стваралаштво и креативне индустрије, Данијела Ванушић, помоћник министра за културно наслеђе и дигитализацију и Славица Трифуновић, помоћник министра за информисање и медије.

На предлог Сандре Божић, Одбор је, већином гласова (9 за, један члан није гласао) усвојио допуну предложеног Дневног реда, тачком 2. која гласи: „Утврђивање листе кандидата и листе организација за члана Савета Регулаторног тела за електронске медије којe су предложила удружења филмских, сценских и драмских уметника и удружења композитора у Републици Србији.“

Одбор је, након тога, једногласно (11 за) усвојио Дневни ред у целини:

1. Разматрање Информације о раду Министарства културе и информисања за период фебруар - април 2021. године;
2. Утврђивање листе кандидата и листе организација за члана Савета Регулаторног тела за електронске медије којe су предложила удружења филмских, сценских и драмских уметника и удружења композитора у Републици Србији.

ПРВА ТАЧКА ДНЕВНОГ РЕДА: Разматрање Информације о раду Министарства културе и информисања за период фебруар - април 2021. године

У уводним напоменама председник Одбора Сандра Божић обавестила је чланове Одбора да је чланом 229. Пословника Народне скупштине прописано да министар информише надлежни одбор Народне скупштине о раду министарства једном у три месеца.

Данијела Ванушић, помоћник министра за културно наслеђе и дигитализацију, истакла је да је расписано седам конкурса за суфинансирање пројеката у области заштите материјалног и нематеријалног културног наслеђа (библиотечка информациона делатност, заштита старе ретке библиотечке грађе, архивска делатност, непокретно културно наслеђе и музејска делатност), у оквиру којих је Министарство подржало 394 од 750 подненетих конкурсних пријава.

Као посебно важну чињеницу, издвојила је податак да су за 32% увећена средстава опредељена за област заштитите музејског наслеђа.

Обавестила је чланове Одбора да је Народна библиотека Србије 6. априла 2021. године прославила 189. годину постојања и с тим у вези је напоменула да је Министарство издвојило додатна средства за израду идејног решења изградње екстерног депоа Народна библиотека Србије.

У наставку свог излагања, представила је два капитална пројекта која се односе на реконструкцију и доградњу Музеја наивне и маргиналне уметности у Јагодини и изградњу Музеја и објеката на археолошком налазишту Бело брдо у Винчи.

Навела је да је на основу предлога Министарства Влада утврдила три непокретна културна добра и то: Централну зону Новог Београда (блокови 21, 22, 23, 24, 25, 26, 28, 29. 30.) и Смиљанићеву улицу у Београду, као просторне културно-историјске целине, као и зграду Сава центра, као непокретно културно добро.

Упознала је чланове Одбора са податком да је Министарство у извештајном периоду издало 19 дозвола за употребу археолошких локалитета, што је оценија значајним за спречавање нелегалног археолошког ископавања и трговине културног наслеђа на црном тржишту.

Истакла је да је у току израда базе која ће садржати евиденцију свих културних добара која су нелегално отуђена, а коју ће водити Министарство културе и информисања и која ће бити доступна Министарству правде, као и Министарству унутрашњих послова.

Истакла је да је донет Закон о потврђивању Оквирног споразума о зајму LD 2034 (2020) између Банке за развој Савета Европе и Републике Србије за пројектни зајам - Инфраструктура у култури, којим је област културе у Србији први пут добијла међународни зајам.

Навела је да је Министарство иницирало формирање међуресорне Радне групе групе, чији је задатак да прати и усмерава активности са циљем несметане реализације пројекта „Пресељење Музеја Николе Тесле у објекат Термоелектране - Снага и светллост“, као и пројекат пресељења Историјског музеја Србије у зграду Главне железничке станице у Београду, а уједно је и најавила и дигитализацију и публиковање Мирослављевог јеванђеља.

Што се законодавних активности тиче, најавила је усвајање Предлога закона о архивској грађи и архивској делатности, као и израду Нацрта закона о заштиту културног наслеђа.

Радован Јокић, помоћник министра за савремено стваралаштво и креативне индустрије, у свом излагању навео је три стратешка приоритета Министарства у овој области и то:

- децентрализацију културе и културне делатности;

-развој сарадње Министарства културе и информисања са културним установама на свим нивоима власти, као и са цивилним сектором;

- помоћ струковним удружењима и самосталним уметницима.

Упознао је чланове Одбора са начином на који су комисије спровеле конкурсе за финансирање и суфинансирања пројеката у области савременог стваралаштва за 2021. годину.

Славица Трифуновић, помоћник министра за информисање и медије, у свом излагању навела је да је Сектор за информисање и медије спровео низ редовних активности везаних за ову област.

Истакла је да је за област пројектног суфинансирања опредељено 310.000.000.00 динара што представља повећање од 13% у односу на иста издвајања у овој области у претходној години. С тим у вези, навела је да је овај сектор спровео десет конкурса у области јавног информисања и медија.

Напоменула је да је у 2021. години, у овој области, евидентирано укупно 1635 пројектних пријава од којих је 107 пријава одбачено због неиспуњења законских услова, четири пријаве су повучене, а одабрано је укупно 548 пројеката за суфинансирање.

Упознала је чланове Одбора са начином рада Одељења за нормативне послове, пројектно суфинансирање и евиденцију странис дописника и дописништва, које своје нормативне послове у извештајном периоду спроводи кроз рад две радне групе и то:

- Радне група за безбедност и заштиту новинара;

- Радне група за праћење спровођења Акционог плана за примену Стратегије развоја система јавног информисања у Републици Србији за период 2020-2025. година у периоду 2020-2022. година.

Истакла је да су у извештајном периоду израђена решења за пренос средстава Јавној медијској установи „Радио-телевизија Војводина“ ради финансирања основне делатности ове установе.

Обавестила је чланове Одбора да је на седници Владе, усвојен Закључак о давању сагласности да се доспела, а ненаплаћена потраживања према Јавној медијској установи „Радио-телевизија Војводина“ по основу невраћених краткорочних бескаматних позајмица у укупном износу од 520.000.000,00 динара, конвертују у трајни улог Републике Србије у капитал те установе.

У области међународне сарадње, као најзначајнији пројекат издвојила је међународну конференцију под називом: „Размишљајте критички, кликните мудро!“, коју је Министарство у сарадњи са Унеском, а уз подршку Европске комисије и Краљевине Шведске организовало.

Напоменула је да је у току израда детаљног пројектног предлога за ИПА III, који ће се користити за примену медијске стратегије и за процес израде медијских закона.

У дискусији која је затим уследила учествовали су: Сандра Божић, проф. др Марко Атлагић, Јелена Михаиловић, мр Јадранка Јовановић, Радован Јокић и Зоран Томић.

Сандра Божић је похвалила активности које је Министарство спровело у извештајном периоду. С тим у вези, као веома значајно, указала је на чињеницу да су издвајања за област културе већа у односу на претходне године.

Нагласила је да је мишљења да су области културе и информисања у претходне две године унапређени у свим сегментима, а као изузетно важно издвојила је рад Радне група за безбедност и заштиту новинара.

Проф. др Марко Атлагић похвалио је то што Одбор редовно разматра тромесечне информације о раду Министарства културе и информисања, нагласивши да је то од изузетне важности за праћење рада овог Министарста, као и области културе у Републици Србији. Посебно је издвојио напоре које Министарство улаже у борбу против криминала и корупције у области културе.

Јелена Михаиловић је у свом излагању навела да сматра да је потребно већи износ новчаних средстава определити за област савременог стваралаштва, како би се подстакао већи број уметника да се пријаве на конкурсе Министарства за ову област.

Мр Јадранка Јовановић подржала је пројекат „Градови у фокусу“, који је оценила као важним за децентрализацију културе у Републици Србији.

Истакла је да мора постојати равнотежа у расподели новчаних средстава и с тим у вези поставила је питање због чега је већи износ средстава за финансирање и суфинансирање пројеката за 2021. годину усмерен за пројекте на територији Аутономне Покрајине Војводина.

Одговарајући на питање мр Јадранке Јовановић, Радован Јокић је подсетио чланове Одбора на чињеницу да је град Нови Сад изабран за Европску престоницу културе за 2022. године, те да је стога потребно додатно финансијски подржати овај град.

Поводом питања мр Јадранке Јовановић у вези са радом комисија Министарства, Радован Јокић је истакао да се ниједан члан комисија не налази у сукобу интереса и да уколико неко има таквих информација, неопходно да прецизно изађе са таквим подацима, како би се то могло детаљно проверити.

Одбор је, већином гласова (10 за, два члана нису гласала) прихватио Информацију о раду Министарства културе и информисања за период фебруар - април 2021. године.

ДРУГА ТАЧКА ДНЕВНОГ РЕДА: Утврђивање листе кандидата и листе организација за члана Савета Регулаторног тела за електронске медије којe су предложила удружења филмских, сценских и драмских уметника и удружења композитора у Републици Србији

Председник Одбора обавестила је чланове Одбора да је Удружење филмских уметника Србије 22. јуна 2021. године, доставило допуну документације, односно уверења да предложени кандидати, Божидар Зечевић и Станко Црнобрња, нису осуђивани на казну затвора од најмање шест месеци.

Није било дискусије.

Одбор је, једногласно (12 за) утврдио Листу кандидата за члана Савета Регулаторног тела за електронске медије, који се бира на предлог удружења филмских, сценских и драмских уметника и удружења композитора у Републици Србији, на којој се налазе Божидар Зечевић и Станко Црнобрња.

Одбор је, једногласно (12 за) утврдио Листу организација на којој се налази Удружење филмских уметника Србије**.**

Обавестила је све присутне да ће Листа кандидата и листа организација бити објављена на интернет страници Народне скупштине.

Седница је завршена у 11,45 часова.

СЕКРЕТАР ПРЕДСЕДНИК

Дана Гак Сандра Божић